累約舍弟純禮以職事未至
作者：范純仁
朝代：宋

paragraphs: 落葉猶同飛，寒鳥猶竝枝。
我汝獨何負，不得長相隨。
偶爲細累拘，跬步成天涯。
後日更遠適，會合信難期。
尚願家國寧，且作千日離。
悠悠百年間，幾別顔即衰。
從宦非我志，功名徒自欺。
誰言干寸祿，坐使手足違。
逐末背本心，得一萬已遺。
我汝粗有識，此事良同悲。
安得長洲田，清水稻百畦。
將汝入故廬，親戚坐成圍。
幼弟就文史，長兄近砭醫。
孝謹奉諸宗，祭祀潔四時。
此外逐風月，對酌白酒巵。
畢世爲善人，不負生育慈。
斯志儻未遂，終爲路人嗤。